บตท.ปั้นสินเชื่อบ้าน ไล่ซื้อหนี้จากธนาคาร
บตท.ซื้อพอร์ตสินเชื่อบ้านทะลุเป้า ลุยซีเคียวริไทเซชัน ล็อตแรก 1,000 ล้านบาท
30 ส.ค. 2555

บตท.ซื้อพอร์ตสินเชื่อบ้านทะลุเป้า ลุยซีเคียวริไทเซชัน ล็อตแรก 1,000 ล้านบาท 
นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า ภายในปีนี้คาดว่าจะซื้อสินเชื่อที่อยู่อาศัยจากธนาคารได้ 5,850-8,850 ล้านบาท เกินเป้าหมายที่ตั้งไว้ร่วม 2,000-3,000 ล้านบาท 
ขณะนี้ได้ลงนามบันทึกข้อตกลงซื้อสินเชื่อบ้านจากธนาคารกสิกรไทยแล้ว 1,850 ล้านบาท ธนาคารเกียรตินาคิน 1,000 ล้านบาท และในเดือน ก.ย.นี้ จะลงนามซื้อสินเชื่อกับธนาคารขนาดเล็กอีก 3,000-6,000 ล้านบาท และอยู่ระหว่างการเจรจากับบริษัทประกันชีวิต และบริษัทบริหารสินทรัพย์อีกจำนวนหนึ่ง
ด้านความคืบหน้าการซื้อสินเชื่อเช่าซื้อที่อยู่อาศัยของการเคหะแห่งชาติ 6,000 ล้านบาท ขณะนี้อยู่ระหว่างการว่าจ้างที่ปรึกษาการเงิน โดยจะได้ข้อสรุปในเดือน พ.ย.นี้ 
นางพรนิภา กล่าวว่า ประมาณปลายปีนี้ บตท.จะออกตราสารหนี้ด้วยการแปลงสินทรัพย์เป็นหลักทรัพย์ (ซีเคียวริไทเซชัน) ที่มีสินเชื่อที่อยู่อาศัยเป็นหลักทรัพย์ค้ำประกันในวงเงิน 1,000 ล้านบาท อายุ 3-5 ปี เสนอขายนักลงทุนประเภทสถาบัน โดยจะเสนออัตราดอกเบี้ยที่สูงกว่าพันธบัตรออมทรัพย์ 1%